b'\n_START_ARTICLE_\nNaujoji Anglija\n_START_PARAGRAPH_\nNaujoji Anglija yra Jungtini\xc5\xb3 Amerikos Valstij\xc5\xb3 regionas, esantis \xc5\xa1alies \xc5\xa1iaur\xc4\x97s ryt\xc5\xb3 kampe. Naujoji Anglija ribojasi su Atlanto vandenynu, Kanada, ir Niujorko valstija. Region\xc4\x85 sudaro dabartin\xc4\x97s Meino, Naujojo Hamp\xc5\xa1yro, Vermonto, Masa\xc4\x8di\xc5\xabsetso, Rod Ailendo ir Konektikuto valstijos._NEWLINE_Anks\xc4\x8diausios Naujojo Pasaulio angl\xc5\xb3 piligrim\xc5\xb3 sukurtos gyvenviet\xc4\x97s buvo sukurtos b\xc5\xabtent Naujojoje Anglijoje 1620 metais, kai buvo \xc4\xafkurta Plimuto kolonija. XVIII am\xc5\xbeiaus pabaigoje Naujosios Anglijos kolonijos buvo tarp pirm\xc5\xb3j\xc5\xb3 brit\xc5\xb3 \xc5\xa0iaur\xc4\x97s Amerikos kolonij\xc5\xb3, pademonstravusi\xc5\xb3 ambicijas tapti nepriklausomomis nuo Britanijos kar\xc5\xabnos. Nepaisant to, 1812 metais tos pa\xc4\x8dios kolonijos pasiprie\xc5\xa1ino karui tarp JAV ir Britanijos._NEWLINE_Naujojoje Anglijoje buvo sukurti pirmieji amerikieti\xc5\xa1kos literat\xc5\xabros k\xc5\xabriniai. \xc4\x8cia taip pat buvo prad\xc4\x97ta teikti nemokamas mokslo paslaugas. XIX am\xc5\xbeiuje Naujosios Anglijos valstijos suvaidino itin didel\xc4\xaf vaidmen\xc4\xaf panaikinant vergij\xc4\x85 Jungtin\xc4\x97s Valstijose. Tai taip pat buvo pirmasis JAV regionas, paveiktas Pramon\xc4\x97s revoliucijos._NEWLINE_\xc5\xa0iais laikais \xc5\xa1is regionas gars\xc4\x97ja itin dideliu JAV demokrat\xc5\xb3 partijos palaikymu. 1992, 1996, 2004 ir 2008 met\xc5\xb3 prezidento rinkimuose kiekvienoje \xc5\xa1io regiono valstijoje u\xc5\xbe demokratus balsavo did\xc5\xbeioji dauguma rink\xc4\x97j\xc5\xb3. 2000 met\xc5\xb3 rinkimuose demokrat\xc5\xb3 kandidatas \xc4\xaf prezidentus Alas Goras daugumos nesurinko tik Naujojo Hamp\xc5\xa1yro valstijoje.'